Ontploffings ruk Siriese stad | Netwerk24
Ontploffings ruk Siriese stad
09 Oktober 2019 15:32
Verskeie ontploffings is kort na 15:00 in die Siriese stad Ras al Ain gehoor nadat die Turkse magte Sirië begin binneval het, ondanks pres. Donald Trump van die VSA se waarskuwing dat hy Turkye se ekonomie heeltemal sal vernietig indien hulle hul planne om aan te val te ver sou voer.
Dit volg nadat Trump vandeesweek onder Demokrate én Republikeine deurgeloop het omdat hy Turkye, een van sy Navo-bondgenote, hiermee gedreig het.
Pres. Donald TrumpFoto: Reuters
Die VSA het Sondag 50 lede van sy spesiale magte onttrek wat in die noordooste van Sirië ontplooi was.
Dié besluit laat die Koerdiese magte, wat bondgenote van die VSA is, kwesbaar indien Turkye hulle sou aanval. Turkye beskou die Koerde as terroriste wat bande met Koerdiese guerillavegters in Turkye het.
’n Turkse amptenaar het Woensdag aangekondig dat hulle gereed is om “binnekort” die Siriese grens oor te steek.
Politieke kenners en bondgenote in Trump se eie party meen sy besluit hou ernstige gevolge vir die streek in, en daar is vrese dat die terroristegroep Isis kan herrys.
Die Koerde is Amerika se belangrikste bondgenoot in Sirië. Hulle het Isis feitlik eiehandig oorwin.
Soos vroeër berig kan ’n Turkse inval in Sirië in ’n bloedbad ontaard. – Reuters
Meer oor: Donald Trump | Sirië
Trump se skok-besluit oor Sirië ‘kan Isis laat herrys’
Trump dreig om Turkye se ekonomie te vernietig